  Анжелика Тихонова корреспондент 9-тӥ куартолэзе Ижкарысь Шор площадьын капчи атлетикая эстафета (Эстафета Мира) ортчоз. Тупаса улонлы но Быдӟым Атыкай ожын Вормонлы 76 ар тырмонлы сӥзем ӵошатскон туэ 72-тӥез луоз ни. Со сярысь Ижкар администрацилэн пресс-службаез ивортӥз. Ужрадэ «Дружба» ёрос эстафетаосын вормисьёс но призёръёс луэм школаослэн 25 командаоссы пыриськозы. Соос борды Ижкарысь шор ёзо но вылӥ нер дышетсконниослэн, промышленной предприятиослэн но огазеяськонъёслэн командаоссы итӥськозы. Нырысь-валысь чакламъя, ӵошатсконэ 900 пала спортсменъёс пыриськозы Эстафеталэн маршрутэз Пушкинской, Красногеройской, Коммунаръёслэн, Лихвинцев нимо урамъёс кузя ортчоз. Тупаса улонлы эстафета азьын Быдӟым Атыкай ожын быремъёслы сӥзем «Пробег Памяти» луоз Пусъём, ужрад дыръя 12 часысен 15 часозь эстафеталэн маршрутэзъя транспортлы мынон-ветлон сюбегатэмын луоз: Пушкинской урамын: Красногеройской урамысен Широкий пролкаозь; Красногеройской урамын: Коммунаръёслэн урамысенызы Пушкинской урамозь; Коммунаръёслэн урамазы: Красногеройской урамысен Лихвинцев нимо урамозь; Лихвинцев нимо урамын: Пушкинской урамысен Коммунар урамозь. Тодэ вайытом, Удмуртиын Вормон нунал азьвыл георгиевской лентаос люкылон акци мынэ.  Тегъёс: Спорт Ижкар Удмуртия ВормонНунал капчиатлетика  